정조 15년
辛亥十一月初九日巳時上御熙政堂大臣備局堂上引見入侍時左議政蔡濟恭左參贊金華鎭禮曹判書鄭昌順行副司直李柱國吏曹判書李𡊠戶曹判書趙鼎鎭大司憲李致中訓鍊都正趙心泰行副司直李邦一徐有大右副承旨申耆假注書鄭尙愚事變假注書任㸁記注官金良倜承膺祚司諫李秉喆持平鄭東愼以次進伏訖濟恭曰數日來日氣溫和聖體若何上曰一樣而再昨夜雨殆同夏雨故耿耿不寐昨又以秋曹文案侵夜酬應矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣上曰予當先言之近日中山之謗書盈篋矣濟恭曰今承下敎知有人言臣則不聞不知而惶恐不知所達矣上曰昨日湖南査啓判付後有所傳敎而以治化未敷爲言矣濟恭曰世豈有如權尹兩賊之滅倫悖常者乎伏見傳敎以五品不遜十行絲綸誕敷責躬之敎臣固欽仰而此實臣之罪矣此輩皆是與臣素有聲息間多有爲臣侍生者臣若常時責勉則豈有是事乎臣實抗顔無地而外面言之非胥命之事非引義之事故今雖登筵而不勝靦然臣面欲削之矣大抵渠輩無歸宿處而有此事矣上曰予不待卿言已言及於刑官此學果始熾於癸卯甲辰以後而今則雖賞之不竊矣第此事難以刑政專治眞贓之已現發者以法繩之而其中漸染詿誤之類若善爲牖迷則豈無覺悟而歸正者乎不可日日以此酬應故昨已收殺今日以後非自朝家用力處也調劑之道頃筵旣一任於卿未然之前猶付之於卿已然之後尤當屬之於卿且卿旣以於渠輩素有聲息爲言則豈不責勉於卿乎士族則卿足可禁斷使之自起自滅至於中人以下使刑官或爲懲治或使曉諭如此然後自可爲防戢矣濟恭曰凡係士族則臣敢不責之禁之以爲止息之方乎此事足可自下禁止而今至於推上朝廷矣上曰自下掩置故乃至推上朝廷而推上朝廷亦安知不有益乎但不如早爲自禁止初無是事之爲愈也且申史源誠有罪矣渠爲一郡之命吏若有嚴禁則豈至於此乎仍命耆讀李承薰供辭訖上曰此似緩治而旣無罪案之綻露買來之冊卽不過一種其後又作闢異文云特用寬典使渠改圖自新好矣何必深治乎濟恭曰聖敎誠至當矣自此渠於邪學攻之必倍於他人矣不然則豈可曰人乎第臣有一慮焉承薰供辭中有禍心等語此供若傳播則恐有惹鬧之端矣上曰已有所飭敎此後則似不敢爲矣昨聞承宣言有一疏章到院而不捧云矣上曰儒生處分傳敎卿果見之乎濟恭曰俄始見之矣上曰只十二人聯疏果何故也濟恭曰渠輩初欲同參矣見疏本後以爲吾輩當別爲治疏云而終若不爲則有竝與斥異端而不爲之嫌故末乃爲之云矣上曰其中睦仁圭卽當初發通人也發通何意割名又何意卿等所知之輩所爲誠若魑魅難以知之矣濟恭曰此則臣未知之矣上曰俄又見一疏本以李東郁書狀時雜書出來之故直請回示其律名豈不怪駭乎回示卽用於軍中之律也灣尹非但二品職書狀卽是兼臺兼臺豈可回示乎其疏語可謂貽羞極矣所謂闢異之論亦如此豈不慨然乎灣尹欲回示兵使當爲之乎監司當爲之乎渠可自爲乎如許玉堂古豈有之乎其言可謂使人大慙矣原疏捧納承旨卽灣尹之四寸也旣非大義滅親之事則律名如是而不爲引嫌循例捧入似如何矣濟恭曰堂疏之直請回示誠怪駭矣上曰次對爲之濟恭曰此平安監司洪良浩狀啓也以爲各邑災報今纔齊到而慈山等十四邑皆以無災報來平壤等二十八邑各樣田畓災合爲一千一百二十九結零請令廟堂稟旨分付矣執災分俵旣命一委道臣依狀辭許施之意分付何如上曰依爲之出擧條濟恭曰此黃海監司李敬一狀啓也海州等七邑置之尤甚金川等十邑置之之次長連等六邑置之稍實仍以爲各邑災摠今玆釐正而各樣田畓災通計爲四千六百五十三結十二負三束禾穀豆太失稔尤甚邑限折半之次邑限三分一稍實邑限四分一以相當穀準折代捧待明秋還作本色數三便民之方開錄于後竝令廟堂稟處爲請矣其一管理營所管大興山城軍餉糶糴失稔之年捧留本郡已多其例今年姑爲捧留該郡事也其一尤甚邑限明秋勿定配所事也其一牙兵冬三朔輪防停止事也其一推奴徵債限明秋防塞事也分等災摠還穀等事已於他道狀本竝許依施海西不可異同餘外管理穀捧留該邑尤甚邑勿定配所巡牙兵輪防停止推奴微債防塞等事亦係便民之政竝依狀請施行之意分付何如上曰依爲之出擧條濟恭曰江界蔘弊爲宵旰西顧之憂者已有年矣前此省減之恩姑無論試以今年所減言之例貿體蔘旣除五斤又因江倅陳疏說弊自廟堂方擬加除十斤付之倭廳從便區劃而聖意以未盡副江民之願猶有所熲熲者故以此書問於箕伯及江倅其答次第來到而江倅則以爲今年見減十五斤之外更除五斤則江州蔘弊庶可釐革箕伯則以爲稅蔘例貿均是任土之貢則有請輒減特恩隆摯何敢每每希望乎假如江倅之言又減五斤則今此先減十斤之價艱辛自別備中區劃更無着手之處五斤價八千八百兩之逐歲本錢從何辦出乎末又以爲聖慮猶復懇摯尙以今年十五斤之減爲不足則在下仰體之道豈敢膠守己見不思措處之方乎仍以貿蔘條餘剩有所云云矣臣因是而百計思量聖意必欲盡除江弊而江倅亦以加除五斤爲救弊之要則何可以五斤價直之無所出處寢而不行使九仞之山有一簣之虧乎朝家之劃給年例貿蔘價米恰爲九千一百十五石零而一千一百二十石則以今春蠲減五斤價條年年計除別件還錄以待前頭需用之時而實在猶爲七千九百九十五石零矣前日所云各項小米發賣條竝取餘剩以補蔘價者聖敎之以爲國體苟簡誠至當之敎也此則雖不可更議而至若年例貿蔘價卽江民口吻中物以渠口吻之物除其骨髓之冤揆之事理旣甚穩便論以國體亦無苟簡夫蔘一錢以錢十一兩爲定則五斤價當爲八千八百兩矣今以貿蔘條米七千九百九十五石零發賣於列邑納還之民則常年價直決無不滿四兩之理如値歉歲則雖五兩六兩亦所當捧詳定外餘剩若只以一兩爲式則必優優有餘地矣就七千九百九十五石之數推其餘剩一兩則錢亦當爲七千九百九十五兩且詳定元數之以例貿元價出給者本以錢四兩二錢爲一錢蔘之價則其錢亦爲三千三百六十兩以上項餘剩錢七千九百九十五兩都合元給錢以計則爲一萬二千一百六十兩就此中計除五斤價八千八百兩則餘數爲三千三百六十兩又有雲坡店稅五百兩之年年添補者則每年餘數當爲三千八百六十兩凡此數爻自箕營詳悉無遺每年八百八十兩計給倭廳之後餘數則報于備局封不動以置有若勅庫錢之不敢遷動以待意外之需則加除五斤之恩可以永祛江界之弊而其所區處綽綽有餘裕矣第有一事之可以弛張者戊申年因信蔘價八萬兩之捧留江府就此條中次次計除例貿蔘價而元價米發賣則姑令停止拖至再明年更當作錢而見在江府之錢尙餘四萬餘兩此則仍作留條以待有用而例貿價米則不待年限自今年如例作錢詳定元數則以例貿元價出給餘剩條每石一兩則添補於五斤價然後可無掣礙之端矣如是區處則江民之一年所擔者只是稅蔘十五斤例貿體蔘十五斤都合三十斤而已廢四郡四五百里之內雖或有蔘荒之時所採者寧有不滿三十斤之理乎此後則無論道伯邑倅更不當敢以蔘弊二字煩浼於九重之聽於公於民誠莫大之幸也米錢數爻語甚猥屑似不宜條陳筵席而蔘政卽爲民大事也不如是則京外擧行或有疎漏之慮日後遵守易致稽忽之患故不避煩瀆敢此細陳而亦當自京成出節目三件一則送于箕營一則送于江界一則置之倭廳以爲京外互相照管永久惕念遵行之地何如上曰依爲之出擧條𡊠曰自今朔當爲儲窠矣郡守以上窠則京職中可擬之人每患苟簡雖非啓請邑限都政前以限滿守令勿拘純望通融備擬以爲次次遷轉之地而雖値口傳政事之時亦爲一體擧行已成近例今亦依此爲之何如上曰依爲之出擧條柱國曰本廳軍校放料專以還耗與保米頒給矣今年則皆以錢代捧如此之歲留庫米中取用已有前例下詢大臣處之何如上曰大臣之意何如濟恭曰事勢如此姑以留庫米推移放料明春以錢分還待秋還作本色恐好矣上曰依爲之出擧條濟恭曰聞戶判言今年收租足比豐年摠數云今年益下之惠澤至矣盡矣至於田災尤是曠絶之特恩而收租如此可知各道年事之稍稔矣上曰災政一付之道臣故似然矣濟恭曰聖敎誠然矣自朝家若許劃則給災之數必夥多矣上曰凡事付諸當之者則果有其效故今番禁邪學亦付諸卿意有所在矣耆曰備堂畢奏事之後兩司諸臺宜卽傳啓而及夫諸宰旣退之際始乃進前事甚未安入侍兩司諸臺竝推考何如上曰依爲之出擧條致中秉喆東愼等曰臣等衰朽魯鈍本不合於淸朝耳目之任而飭敎之下冒沒出肅隨參賓對矣未及周旋不卽傳啓至有承宣請推之擧壞損臺體已無餘地臣等以何顔面一刻晏然於臺次乎請命遞斥臣等之職上曰勿辭耆曰致中秉喆東愼等一日再啓煩瀆退待物論矣上曰知道出擧條命書榻敎曰未肅拜玉堂竝牌招仍命退諸臣以次退出